Pro14: Groot pak vir Cheetahs ná hul rustyd-voorsprong | Maroela Media
Benhard Janse van Rensburg keer Glasgow se Adam Hastings voor. (Foto: Twitter via @PRO14Official)
Die vernaamste waarneming uit die Cheetahs se eerste tuis-Pro14-wedstryd Saterdagaand is dat hulle nog baie ver daarvan is om 'n faktor in die liga te wees, maar dat hulle tóg 'n hele paar spanne vorentoe gaan skrikmaak.
Daar was 'n gewisse treetjie vorentoe ná hul vorige twee groot loesings. Hulle het die wedstryd in die Vrystaatstadion met 24-52 verloor en sewe drieë afgestaan, vyf daarvan ná rustyd, en self vier keer gaan druk om darem hul eerste bonuspunt van die reeks tot dusver te verdien.
Verdediging en goeie besit bly hul grootste kopseer, en die 28 punte waarmee hulle verloor het, is hul kleinste neerlaag nóg. Die Cheetahs het nou in hul drie wedstryde 38 punte aangeteken en 136 afgestaan.
Die Cheetahs het veral in die eerste helfte redelike besit gekry en dit met drie volspoed-drieë en goeie visie uitgebuit om rustyd verrassend met 19-14 voor te loop nadat hulle ná net 70 sekondes 'n eerste drie teen hulle deurgelaat het.
Die Vrystaters het voor rustyd die gaping agter die besoekers met goedgeplaaste skoppe suksesvol gebruik en dit het op twee van hul drieë voor rustyd uitgeloop.
Hulle het, weliswaar nie strykdeur nie, redelik goed geskrum, en die besoekers aanvanklik met stewige verdediging in toom gehou.
Bygesê, Glasgow het in groot mate tot hul eie gesukkel in die eerste helfte bygedra met swak oordeel waar spelers aan die buitekant te dikwels geïgnoreer is. Swak balbeheer en gevolglike omkeerbesit het hulle voor rustyd gekos.
Daar is vir die Cheetahs-hoofafrigter, Franco Smith, nog heelwat werk wat voorlê, maar daar is ook die wete dat dit 'n nuwe klomp spelers is wat met elke wedstryd verbeter het en dat dit tyd sal neem om by die hoër vlak en tempo aan te pas.
Cheetahs (19) 24: Drieë: William Small-Smith, Malcolm Jaer (2), Nico Lee. Doelskoppe: Benhard Janse van Rensburg, Tian Schoeman.
Glasgow (14) 52: Drieë: Adam Hastings, Ali Price (2), Tommy Seymour, DTH van der Merwe, Callum Gibbins, George Horne. Doelskoppe: Hastings (7). Strafdoel: Hastings.
As die Cheetahs en Kings so aangaan, kan hulle ook uit daai kompetisie geskop word omdat hulle nie mededingend genoeg is nie. Waarnatoe dan?
Mooi so bokke en ook mooi so bulle julle kan as julle wil lekker speel en wen weer aseblief
Vrystaat rugby is in 'n krisis. Twee swak spanne ding mee in die Currie beker sowel as die Pro 14. Dit is duidelik dat hulle geen poging aanwend om hulle swak verdediging wat hulle al jare lank mee sukkel uit te sorter nie. Dit is maar net die gewone onprofessionele ploeter voort en miskien eendag wen ons per ongeluk 'n wedstryd. Franco Smith is NIE DIE REGTE AFRIGTER vir die Cheetahs nie. Wat hulle nodig het is 'n oorsese afrigter wat geen van die tradisionele vorms van spel verwagtinge van die Cheetahs in ag sal neem nie. Hulle het 'n… Lees meer »
Regtig? Is daar rerig mense in Suid Afrika wat verwag dat 'n span wat nie goed genoeg was vir Superrugby en summier uitgeskop is ,twee spanne in die veld moet plaas om in 'n plaaslike en oorseese kompetisie mee te ding. As jy dit glo moet jy dadelik 'n sielkundige gaan sien want jy sien gesigte en droom verlore drome.Wanneer gaan Suid Afrika se rugbypubliek en kommentators uit hul provinsiale drome wakker word. Beroepsrugby in Suid Afrika is besig om 'n stille dood te sterf agv van die steeds verswakkende Rand en politieke sienswyses en inmenging.As jy 'n span van… Lees meer »
Nee Frans C, provinsialisme is wat die pawiljoene volhou. Wil jy nou 'n SA A, B en C span kies om in die superreeks mee te ding. Wie gaan na die B en C span kyk. Die Cheetahs se ongelukkige dag was dat hul uit die Superreeks uit is. Dit moes noodwendig volg dat hulle hul borge sou verloor en daarmee saam al hul spelers. Die Pro 14 was 'n grashlam waaraan hulle gegryp het, maar dit is duidelik dit gryp nie die kykerspubliek se aandag en daarom ook nie die borge se aandag. Hulle het reeds die meeste van… Lees meer »